Διορίστηκαν τα μέλη της ειδικής επιτροπής για το αμερικανικό χρέος
στόχος η εξεύρεση συμβιβαστικού διακανονισμού για την μείωση του ελλείμματος των ΗΠΑ
Ηγετικά στελέχη της αμερικανικής Γερουσίας και της Βουλής των Αντιπροσώπων ανακοίνωσαν τα εννέα από τα δώδεκα μέλη της ειδικής διακομματικής επιτροπής που αναμένεται ότι θα καθορίσει από πού θα γίνουν περαιτέρω περικοπές 1.5 τρις δολαρίων, ώστε να μειωθεί το δημοσιονομικό έλλειμμα της χώρας. Ο εκπρόσωπος του Λευκού Οίκου, Τζέι Κάρνεϊ ,ανακοίνωσε την Τετάρτη ότι ο πρόεδρος Ομπάμα αναμένει από τα μέλη της επιτροπής να λάβουν στα σοβαρά το έργο που τους ανατέθηκε. Όπως είπε πρέπει να συμφωνήσουν σε προτάσεις που θα έχουν διακομματική στήριξη και θα εγκριθούν γρήγορα από το Κογκρέσο. Ο ηγέτης της πλειοψηφίας στη Γερουσία, Χάρυ Ριντ, επέλεξε τους δημοκρατικούς Γερουσιαστές, Πάτυ Μέρυ, Μαξ Μπόκους και Τζον Κέρυ για να συμμετάσχουν στην επιτροπή. Η επιλογή της κ. Μέρυ έχει προκαλέσει έντονες επικρίσεις, καθώς η ίδια είναι και επικεφαλής της επιτροπής για την προεκλογική εκστρατεία των Δημοκρατικών Γερουσιαστών. Όσον αφορά στους Ρεπουμπλικανούς, ο επικεφαλής τους στη Γερουσία Μιτς Μακόνελ επέλεξε τους Τζον Κάιλ, Ρομπ Πόρτμαν και Πατ Τούμι. Από την Βουλή, ο Πρόεδρος Τζον Μπέινερ διόρισε τους Ρεπουμπλικανούς, Τζεμπ Χένσαρλινγκ, Ντέιβ Καμπ και Φρεντ Άπτον. Ενώ η ηγέτης των Δημοκρατικών Νάνσι Πελόσι δεν έχει ακόμη ανακοινώσει τις επιλογές της για τα τρία τελευταία μέλη της επιτροπής. Η σύσταση της επιτροπής είναι αποτέλεσμα της συμφωνίας που προέκυψε μετά από σκληρές διαπραγματεύσεις για την αύξηση του ορίου χρέους των ΗΠΑ. Η επιτροπή έχει περιθώριο μέχρι τις 23 Νοεμβρίου να διαπραγματευτεί προτάσεις για την μείωση του ελλείμματος. Εάν αυτές οι προσπάθειες αποτύχουν ένας μεγάλος αριθμός περικοπών θα τεθεί αυτόματα σε εφαρμογή και θα επηρεάσει αρκετές ομοσπονδιακές υπηρεσίες.